Taflfélag Reykjavíkur Íslandsmeistari unglingasveita 2019 Íslandsmót unglingasveita 2019 fór fram í Garðaskóla í Garðabæ í dag , 7. desember . Í öðru sæti varð Skákdeild Breiðabliks A-lið og B-lið Breiðabliks varð í 3. sæti . Í 4. – 6. sæti urðu svo B , C og D lið Taflfélags Reykjavíkur og TR varð þannig einnig Íslandsmeistari í flokki C og D liða . Krakkarnir úr TR stóðu sig frábærlega vel , sýndu mikla einbeitingu og seiglu ásamt góðri skákhegðun við skákborðið og utan þess . Fjöldi skákkrakka frá Taflfélagi Reykjavíkur á þessu móti taldi 22 . Strákarnir voru 13 og stelpurnar 9 og það æxlaðist þannig að öll fimm liðin frá TR , sem voru styrkleikaröðuð , voru blönduð með stelpum og strákum . A-lið TR . A-liðið . Það var Stúlknameistari TR , Batel Goitom Haile , sem fékk það verkefni að leiða A-liðið á 1. borði . Gerði hún það mjög vel og sýndi mikla baráttu við sterkustu andstæðingana . Á 2. borði tefldi Benedikt Þórisson , sem er ríkjandi Unglingameistari TR . Á 3. borði tefldi Kristján Dagur Jónsson og á 4. borði tefldi Ingvar Wu Skarphéðinsson . Benedikt og Ingvar tefldu nú í 1. sinn í A-liði TR og fóru mikinn . Liðið vann allar sínar viðureignir og Benedikt , Kristján Dagur og Ingvar fengu allir borðaverðlaun , fyrir bestan árangur á 2. , 3. , og 4. borði ! B-lið TR að störfum . B-liðið varð í 4. sæti í mótinu með 17 vinninga ( hálfum vinning fyrir neðan bronssætið ) . Hér tefldu þau Árni Ólafsson , Adam Omarsson , Iðunn Helgadóttir og Arnar Valsson . Adam og Iðunn tefldu með B-liðinu í fyrsta sinn . Öll eru þau mjög virk í skákinni , bæði á skákæfingum og í skákmótum . C-lið TR . C-liðið varð í 5. sæti með 15 vinninga . Hérna tefldu sömuleiðis gífurlega iðnir krakkar , sem eins og flest öll sem tefldu fyrir TR í dag , sækja grimmt skákæfingar félagsins og taka þátt í öllum þeim skákmótum sem þau geta ! Þetta voru þau Bjartur Þórisson , Markús Orri Jóhannsson , Jósef Omarsson , Einar Tryggvi Petersen og Anna Katarina Thoroddsen . Þau fengu verðlaun fyrir að vera besta C-liðið ! D-lið TR . D-liðið varð í 6. sæti einnig með 15 vinninga . Þau skutust upp í 6. sæti eftir 4 - 0 sigur í síðustu umferð og fengu þar með verðlaun fyrir að vera besta D-liðið ! Þau sem tefldu hér voru þau Soffía Arndís Berndsen , Katrín María Jónsdóttir , Jón Björn Margrétarson , Lemuel Goitom Haile og Bergþóra Helga Gunnarsdóttir . E-lið TR að störfum . E-liðið varð í 14. sæti með 12,5 vinning . Þau sem tefldu hér voru þau Elín Lára Jónsdóttir , Jón Louie Thoroddsen , Wihbet Goitom Haile og Gerður Helgadóttir , sem tefldi hér í fyrsta sinn á Íslandsmóti unglingasveita . Jón Louie var í miklu skákstuði og eftir jafntefli í 1. umferð setti hann í 4. gír og vann rest ! Hann fékk því borðaverðlaun fyrir bestan árangur á 2. borði ! Frábær árangur hjá skákkrökkunum í TR á þessu móti og allt fer þetta í reynslubankann ! Eins og við höfum gert að hefð , þá tókum við hópmynd af TR-hópnum eftir verðlaunaafhendinguna . Ekki var verra að geta einnig hampað Íslandsmeistarabikarnum ! Taflfélag Reykjavíkur þakkar öllum skákkrökkunum , sem tefldu fyrir hönd félagsins á Íslandsmóti unglingasveita í dag . Einnig þökkum við foreldrum fyrir öll samskiptin í undirbúningi að þátttöku að mótinu , auk þeirra sem sáu sér fært að vera á mótsstað til halds og trausts . Liðsstjórar fá einnig bestu þakkir , en það voru þau Daði Ómarsson , Una Strand Viðarsdóttir , Torfi Leósson og Sigurlaug Regína Friðþjófsdóttir . Loks viljum við koma þökkum á framfæri til Páls Sigurðssonar og Sindra Guðjónssonar , mótshaldara og skákstjóra hjá TG . Allir krakkar frá félögunum sem tóku þátt í dag , Skákdeild Breiðabliks , Fjölni , Víkingaklúbbnum og TG fá þakkir fyrir skemmtilega keppni . Myndir tóku Una Strand Viðarsdóttir og Sigurlaug Regína Friðþjófsdóttir .